**IZVAJALCEM ZDRAVSTVENIH STORITEV**

 **0072-5/2023-DI/1**

 **30. januar 2023**

**ZADEVA: Okrožnica MP št. 1/2023, novela Pravil OZZ in novela Sklepa o zdravstvenih stanjih in**

 **drugih pogojih – informacije za izvajalce zdravstvenih storitev**

V Uradnem listu Republike Slovenije št. 163, z dne 27. 12. 2022, so objavljene Spremembe in dopolnitve Pravil obveznega zdravstvenega zavarovanja (v nadaljevanju: novela Pravil) in Sklep o spremembah in dopolnitvah Sklepa o zdravstvenih stanjih in drugih pogojih za upravičenost do medicinskih pripomočkov iz obveznega zdravstvenega zavarovanja (v nadaljevanju: novela Sklepa o ZS). Novela Pravil se nanaša na zagotavljanje pravic do medicinskih pripomočkov (v nadaljevanju: MP) in na zagotavljanje drugih pravic iz obveznega zdravstvenega zavarovanja. Novela Pravil je pričela veljati petnajsti dan po objavi (11. januarja 2023), razen v delu, ki se nanaša na MP.

Določbe novele Pravil in novel Sklepa o ZS za upravičenost do MP začnejo veljati s 1. 2. 2023. Zavod za zdravstveno zavarovanje Slovenije (v nadaljevanju: ZZZS) bo sprejete spremembe o zagotavljanju MP, zaradi pozne objave aktov v Uradnem listu RS (Skupščina ZZZS je oba akta sprejela 9. 11. 2022) in potrebnih sprememb tako na ZZZS, kot tudi pri izvajalcih zdravstvenih storitev in dobaviteljih, **uveljavil 1. 3. 2023.**

V nadaljevanju natančneje pojasnjujemo spremembe za uveljavljanje pravic do MP, spremembe pri storitvah, ki niso pravica iz obveznega zdravstvenega zavarovanja, pravici do bolnišničnega zdravljenja ter pregledu zavarovane osebe pri imenovanem zdravniku in zdravstveni komisiji.

1. **MEDICINSKI PRIPOMOČKI:**

Spremembe pojasnjene v nadaljevanju te okrožnice se nanašajo na naslednje vsebine:

1. MP pri inkontinenci in težavah z odvajanjem seča
2. MP pri kolostomi, urostomi in ileostomi
3. Električna negovalna postelja, negovalna postelja, hodulje in blazine proti preležaninam
4. Medsebojna izključevanja MP, ki so predmet izposoje
5. Vakuumski zbiralnik za plevralno drenažo
6. Pravica do brizg za dajanje olja in zdravil
7. Trajnostna doba vozičkov in počivalnikov
8. Inhalatorji in novi MP povezani z uporabo inhalatorjev ter spremembe pri predpisovanju senzorjev za pulzni oksimeter za lepljenje na kožo
9. Ortoza za koleno štiritočkovna
10. Vakuumska opornica za zdravljenje rane na stopalu
11. Izključevanje teleskopskih očal in korekcijskih očal ter spremembe pri lupi
12. Predpis MP ob odpustu iz bolnišnice
13. Drugo – objava navodil za izvajanje navedenih sprememb

Nov Seznam s šifrantom, zdravstvenimi stanji in drugimi pogoji, pooblastili, postopki, cenovnimi standardi, **v katerega bodo vključene vse navedene spremembe v tej okrožnici bo dne 28. 2. 2023** **objavljen na povezavi** [ZZZS - Seznami in zbirke za medicinske pripomočke](https://partner.zzzs.si/wps/portal/portali/aizv/medicinski_pripomocki/predpisovanje/seznami_in_zbirke_za_mp/%21ut/p/z1/04_Sj9CPykssy0xPLMnMz0vMAfIjo8ziTQxdPd2N_Q08_c29TAwcHf3DHMN8gw39LUz1C7IdFQFHRA67/) .

**POMEMBNO:** Za predpisovanje vseh MP, ki so pravica iz OZZ in pojasnila v tej okrožnici velja, da tam kjer je navedeno, da je za predpisovanje MP pooblaščen osebni zdravnik, lahko te MP predpiše tudi napotni zdravnik (specialist), če je takšna pooblastila osebni zdravnik z napotnico prenesel na napotnega zdravnika.

1. **MP PRI INKONTINENCI IN TEŽAVAH Z ODVAJANJEM SEČA**
	1. Predloge, hlačne predloge (plenice), posteljne predloge in mobilne neprepustne hlačke (v nadaljevanju: MP za inkontinenco)
* Določila novele Sklepa o ZS za **upravičenost do MP za inkontinenco se vsebinsko spreminjajo tako, da je najnižja teža zavarovane osebe namesto dosedanjih 25 kg spremenjena na 30 kg v vseh podskupinah MP, ki se predpisujejo na naročilnico.**
* V seznamu MP za inkontinenco je dodanih pet (5) novih vrst MP za inkontinenco, ki ne vplivajo na predpisovanje, ampak samo na izdajo teh MP in sicer:
* moška predloga – žepek za srednjo inkontinenco,
* predloga za fekalno inkontinenco,
* hlačna predloga za težko in zelo težko inkontinenco – obseg pasu do 65 cm dnevna in nočna
* hlačna predloga za težko in zelo težko inkontinenco – obseg pasu več kot 150 cm dnevna
* hlačna predloga za težko in zelo težko inkontinenco – obseg pasu več kot 150 cm nočna
* Umaknjena je omejitev izdaje ene nočne plenice na dan tako, da je omejitev nočnih plenic po novem enaka, kot velja za dnevne plenice ali predloge ali posteljne predloge**, izdana količina nočnih plenic je administrativno zamejena s številom predpisanih kosov**, sledi le še potrebam zdravstvene nege
* Spremenjena je omejitev izdaje mobilnih neprepustnih hlačk tako, da zavarovana **oseba lahko prejme največ dva kosa mobilnih neprepustnih hlačk na dan**, vsak kos mobilnih neprepustnih hlačk se izda namesto dveh kosov predlog ali hlačnih predlog MP (plenic) za enkratno uporabo

**V socialnovarstvenih zavodih in zavodih za vzgojo in izobraževanje, ki izvajajo zdravstveno nego**:

* **se ukinjajo vrste MP, ki pripadajo podskupinam** za srednjo, težko, zelo težko stopnjo inkontinence ter otroške plenice na zbirno mesečno naročilnico(VII.–X.)
* Na mesečni zbirni naročilnici se še naprej predpisujejo podskupineza srednjo, težko, zelo težko stopnjo inkontinence ter otroške plenice na zbirno mesečno naročilnico(VII.–X.) **V seznamu, ki je priloga mesečni zbirni naročilnici, se naročajo vrste MP za stopnjo inkontinence, ki pripadajo podskupinam za navadno naročilnico (III-VI), določenim v Prilogi 1 k tej Okrožnici**
* V primeru, da bo **mesečna zbirna naročilnica izdana v mesecu februarju 2023 in bodo MP izdani v marcu 2023, je treba v seznamu vrst MP, ki naj jih dobavitelj izda, upoštevati seznam MP, veljaven od 1. 3. 2023 dalje, objavljen je v Prilogi 1 k tej Okrožnici**
* **ZZZS bo predvidoma 1. 5. 2023 ZZZS pri predpisovanju na mesečno zbirno naročilnico uvedel še spremembo, da se bodo namesto podskupin** za srednjo, težko, zelo težko stopnjo inkontinence ter otroške plenice na zbirno mesečno naročilnico(VII.–X.) **predpisovale podskupine** za srednjo, težko, zelo težko stopnjo inkontinence ter otroške plenice na običajno naročilnico (III-VI)**.** O tem bodo socialnovarstveni zavodi, zavodi za vzgojo in izobraževanje ter dobavitelji obveščeni s posebno okrožnico.
	1. Zbiralnik za seč → Vrečka za seč s fiksacijo na nogo

»Zbiralniki za seč« sterilni, nesterilni in različnih volumnov so preimenovani v »Vrečka za seč s fiksacijo na nogo.

* 1. Alarmni sistem proti nočnemu močenju postelje

Uvedena je nova pravica do MP *Alarmni sistem proti nočnemu močenju postelje* (šifra 1117), predpiše ga lahko napotni zdravnik, ki zdravi otroke z nočno enurezo, če gre za naslednje zdravstveno stanje in druge pogoje: *»Otroci z nočno enurezo, ki jih močenje postelje moti in so za zdravljenje z alarmnim sistemom proti nočnemu močenju postelje motivirani.«* Zavarovana oseba je upravičena do 1 kosa *Alarmnega sistema proti nočnemu močenju postelje* v obdobju enega leta in se lahko predpiše osebi, mlajši od 18 let.

* 1. Urinski kateter s hidrofilno prevleko ali iz silikona in z vodno vrečko (šifra 1198)

Uvedena je nova pravica do nove vrste urinskega katetra. Zdravstvena stanja in drugi pogoji so enaki, kot to velja za urinski kateter za enkratno uporabo in za urinski kateter s hidrofilno prevleko in iz silikona. Ta urinski kateter se lahko predpisuje tudi na obnovljivo naročilnico.

1. **MP PRI KOLOSTIMI, UROSTMO IN ILEOSTOMI**

**Nova je ureditev zagotavljanja MP pri izločalnih stomah,** posodobljen je seznam MP v skupini 10. *MP pri kolostomi, urostomi in ileostomi*. Poimenovanja so terminološko usklajena glede na predvideni namen in način delovanja MP. Seznam je še naprej razdeljen v štiri podskupine.

* 1. V podskupino *I. Enodelne vrečke* in podskupino *II. Dvodelne vrečke*

so vključene vrečke za kolostomo, ileostomo in urostomo z ravno osnovno ploščo (prej kožno podlago) in konveksno osnovno ploščo. Dodane so velike vrečke. Osnovne plošče, enodelne vrečke z izpustom in enodelne urostomske vrečke so namenjene za dvo - do tridnevno namestitev. Zaprte enodelne vrečke za kolostomo in vrečke za kolostomo so namenjene zbiranju formiranega blata, te se lahko zamenjajo do 3-krat dnevno oziroma je pri večkratnem izločanju blata treba preiti na vrečke z izpustom.

* 1. V podskupini *IV. Dodatki* je seznam dopolnjen
* *Zatesnitveni* *obroček* (šifra 1036) je namenjen nameščanju na poškodovano kožo, če izloček zateka pod oprijemno površino osnovne plošče, kožne gube, vrzeli in druge neravne površine kože v okolici kolostome, ileostome ali urostome. V primeru težav s kožo okrog izločalne stome (ni rutinsko predpisovanje) je s Strokovnimi priporočili¹ določena optimalna količina 10–15 kosov na mesec.*Zatesnitveni obroček* se lahko oblikuje, trga in ostaja nameščen tudi po zamenjavi enodelne vrečke ali osnovne plošče, čemur je glede na stanje kože okoli izločalne stome treba prilagoditi število predpisanih kosov *Zatesnitvenih obročkov*.
* *Nočna urinska drenažna vrečka* (šifra 1037) je namenjena samo nameščanju na urostomsko vrečko. S strokovnimi priporočili¹ je določena optimalna količina 10–15 kosov na mesec.
* *Zaščitni film* (šifra1038) je namenjen dodatni zaščiti poškodovane ali občutljive kože v okolici stome pred ponovnim nameščanjem enodelne vrečke ali osnovne plošče.
* *Odstranjevalec lepil* (šifra 1039) je namenjen lažjemu odstranjevanju lepil, ki ostajajo po odstranjevanju enodelne vrečke ali osnovne plošče in preprečuje nove poškodbe povrhnjice kože pri tanki in občutljivi koži.
* ***Zaščitni film*** (šifra1038) **in *Odstranjevalec lepil*** (šifra 1039) **osebni zdravnik predpiše s številom kosov, ki ni večje od števila zamenjav enodelnih vrečk ali osnovnih plošč.** *Zaščitni film* in *Odstranjevalec lepil* sta pakirana v obliki robčkov ali razpršila. S strokovnimi priporočili¹ je določena optimalna količina 10–15 kosov na mesec(to je robčkov ali odmerkov razpršila).
* MP *Pasta za nego stome 25 gr*. (šifra 1024)in *Stoma kapa* (šifra 1012)sta iz seznama MP črtana in se od 1. 3. 2023 ne predpisujeta več, kljub temu se na obnovljivo naročilnico izdajata do izteka veljavnosti obnovljive naročilnice v februarju 2024.

MP pri kolostomi, urostomi in ileostomi se predpisuje na obnovljivo naročilnico (razen za Irigacijski sistem za kolostomo), potrebno količino in obdobje določi osebni zdravnik, ki pri opredelitvi potrebne količine in obdobja upošteva ¹*Strokovna priporočila za izbiro in predpisovanje medicinskih pripomočkov za paciente z izločalnimi stomami in enterokutanimi fistulami*, ki so objavljena na spletni strani *Zbornice zdravstvene in babiške nege Slovenije:* [STROKOVNA-PRIPOROCILA-ZA-IZBIRO-IN-PREDPISOVANJE-MEDICINSKIH-PRIPOMOCKOV-ZA-PACIENTE-Z-IZLOCALNIMI-STOMAMI-IN-ENTEROKUTANIMI-FISTULAMI\_spletna-verzija\_final\_compressed-2.pdf (zbornica-zveza.si)](https://www.zbornica-zveza.si/wp-content/uploads/2021/10/STROKOVNA-PRIPOROCILA-ZA-IZBIRO-IN-PREDPISOVANJE-MEDICINSKIH-PRIPOMOCKOV-ZA-PACIENTE-Z-IZLOCALNIMI-STOMAMI-IN-ENTEROKUTANIMI-FISTULAMI_spletna-verzija_final_compressed-2.pdf).

1. **Električna negovalna postelja z dodatki, negovalna postelja, hodulje in blazine proti preležaninam**
	1. *Električna negovalna postelja s trapezom za obračanje, varovalnima posteljnima ograjicama in*

*posteljno mizico* (šifra 0566, v nadaljevanju: Električna negovalna postelja z dodatki) je nova pravica do MP.Predpiše jo lahko osebni zdravnik, če gre za zdravstveno stanje in druge pogoje: »*Zavarovana oseba ima pravico do električne negovalne postelje s trapezom za obračanje, ograjicama in mizico, če je preko noči in večji del dneva vezana na posteljo tako, da je večino osnovnih življenjskih aktivnosti ali negovalnih postopkov treba opraviti v postelji ter pri tem potrebuje pomoč druge osebe.*

*Zavarovana oseba ima pravico do električne negovalne postelje s trapezom za obračanje, ograjicama in mizico, čeprav večji del dneva ni vezana na posteljo, v primeru, da zaradi bolezni ali poškodbe osrednjega in perifernega živčevja, bolezni mišic, amputacije več udov ali drugih bolezni, ki vodijo v težjo gibalno oviranost ali hude kognitivno-vedenjske okvare, potrebuje stalno delno pomoč, nadzor ali je popolnoma odvisna od tuje pomoči pri izvajanju osnovnih dnevnih aktivnosti*.«.

Zavarovana oseba je upravičena do ponovnega predpisa *Električne negovalne postelje* z dodatki (šifra 0566) po izteku obdobja izposoje, ki ga določi osebni zdravnik na naročilnici in je lahko najdalj 5 let (trajnostna doba te postelje z dodatki je 5 let). Zavarovana oseba, ki ima izposojeno *Negovalno posteljo* (šifra 0519) in dodatke za negovalno posteljo kot samostojne MP (trapez, ograjice, posteljna mizica, prenosni nastavljivi hrbtni naslon) v primeru izpolnjevanja zgoraj navedenih zdravstenih stanj in drugih pogojev lahko prejme Električno negovalno posteljo z dodatki, če vrne negovalno posteljo in dodatke. Natančneje je pojasnjeno uveljavljanje pravic zavarovanih oseb za MP, ki so predmet izposoje in se medsebojno izključujejo v 4. točki te okrožnice. Za predpisovanje *Električne negovalne postelje z dodatki* lahko pooblastila za predpis osebni zdravnik prenese tudi na diplomirano ali višjo medicinsko sestro.

* 1. Pri negovalni postelji, ograjicah, mizici, trapezih, prenosnem nastavljivem hrbtnem naslonu in

nastavku za toaletno školjkoso dopolnjena in usklajena zdravstvena stanja in drugi pogoji.

* 1. Spremenjena in dopolnjena so zdravstvena stanja in drugi pogoji predpisovanja za **Hodulje**

navadne in Hodulje s kolesi. **Hoduljo za zadajšnji vlek** lahko po novem predpiše le napotni zdravnik, ki obravnava zdravstvena stanja, ki jim je hodulja za zadajšnji vlek namenjena. Zdravstvena stanja in drugi pogoji predpisovanje za Hoduljo za zadajšnji vlek ostajajo nespremenjeni.

* 1. Blazine za sedež in blazine za postelje so preimenovane v blazine proti preležaninam.

O upravičenosti do blazin proti preležaninam za sedež in posteljo zahtevnih in zelo zahtevnih, ki jih lahko predpiše napotni zdravnik, ne **bo več odločal imenovani zdravnik Zavoda**, ampak sam napotni zdravnik, ki zdravi osebo s hudo ogroženostjo za preležanine. V primeru upravičenosti bo izdal naročilnico, ki jo zavarovana oseba predloži dobavitelju za izdajo.

1. **Medsebojna izključevanja MP, ki se izposojajo**

V primeru, da ima zavarovana oseba že v izposoji MP, ki se izključuje z MP, ki ga osebni zdravnik ali napotni zdravnik na novo predpisuje, je predpis takega MP sicer dovoljen (sistem On-line vrača evidenčno napako), izdaja pri dobavitelju pa bo omogočena šele, ko bo predhodno prejeti MP vrnjen dobavitelju (vračilo tudi evidentirano v sistemu On-line). Postopek vračila predhodno izposojenega MP in izdaja predpisanega MP morata biti izvedena pri dobavitelju v roku veljavnosti naročilnice, to je v 30 dneh od datuma možnega prejema novo predpisanega MP. Trenutno veljavni seznam MP, ki so predmet izposoje in se medsebojno izključujejo, je v Prilogi 2 te okrožnice.

1. **Vakuumski zbiralnik za plevralno drenažo**

Osebni zdravnik bo po novem lahko še naprej predpisoval naenkrat največ do 10 kosov *Vakuumskih zbiralnikov za plevralno drenažo* (šifra 1351), vendar ne več z omejitvo 2 kosa na teden, ampak je predvidena možnost predpisa že 1 kosa na dan. Tako bodo lahko zavarovane osebe, ki bodo izvajale drenažo vsak dan, prejele novo naročilnico že po 10 dneh, če bodo izvajale drenažo na dva dni, bodo predpisanih 10 kosov porabile v 20 dneh itd.. Na ta način menimo, da bo zagotovljeno ustrezno število MP, kot ga zahteva zdravljenje.

1. **Pravica do brizg za dajanje olja in zdravil in igla za injekcijski peresnik**
* Seznam brizg za dajanje olja in zdravil je dopolnjen z brizgami volumna od 1 do 5 ml (z enfit nastavkom ali brez njega), z omejitvijo predpisovanja največ 3 kose na dan za obdobje največ 90 dni. Zdravstvena stanja in drugi pogoji so enaki, kot za ostale brizge. Nove brizge se lahko predpišejo tudi na obnovljivo naročilnico. Za njihovo predpisovanje je pristojen osebni zdravnik.
* Nova je *Igla za injekcijski peresnik* (šifra 2021), ki se lahko predpiše v primeru zdravstvenega stanja in pogojev predpisovanja »Uporaba zdravila, razen inzulina in agonista GLP-1, za subkutano uporabo iz pred-napolnjenega injekcijskega peresnika*.*« Količino za določeno obdobje določi osebni zdravnik.
1. **Trajnostna doba vozičkov in počivalnikov**

Trajnostna doba vozičkov in počivalnikov se spremeni in je za vse zavarovane osebe 5 let (ni več izjem za določene skupine zavarovanih oseb s krajšo trajnostno dobo 3 let). Če pri zavarovani osebi pride do spremembe zdravstvenega stanja pred iztekom petih let, bo lahko uveljavljala pravico do vozička ali počivalnika pred iztekom 5 let. Spremenjena trajnostna doba vozičkov in počivalnikov – torej 5 let veljajo za zavarovane osebe, ki bodo vozičke in počivalnike **prejele od vključno 1. 3. 2023 dalje.** Za zavarovane osebe, ki so prejele vozičke in počivalnike pred 1.3.2023 in bodo upravičene do novih po 1.3.2023 veljajo trajnostne dobe, ki so veljale ob prevzemu vozička (torej za določene skupine zavarovanih oseb lahko še vedno 3 leta).

1. **Inhalatorji in novi MP povezani z uporabo inhalatorjev ter spremembe pri predpisovanju senzorjev za pulzni oksimeter za lepljenje na kožo**
	1. Inhalatorji
* V seznamu MP je črtan *Inhalator s funkcijo upora pri izdihu z ustnikom* (šifra 0614), nov naziv je za *Inhalator s funkcijo upora pri izdihu* (šifra 0613) in dodan je nov *Inhalator za prilagodljivo dovajanje razpršil* (0641).
* Med pravice zavarovanih oseb, ki so upravičene do inhalatorjev, so uvrščeni tudi potrošni materiali za inhalatorje.

Seznam inhalatorjev in pripadajočih potrošnih materialov zanje je naslednji:

|  |  |
| --- | --- |
| 0604 Inhalator | 0651 Set potrošnih materialov za inhalator / 1 kos na leto |
| 0613 Inhalator s funkcijo upora proti pozitivnem tlaku  | 0644 Maska za inhalator / 1 kos na leto |
|  | 0645 Ustnik za inhalator / 1 kos na leto |
|  | 0646 Razpršilna posodica za inhalator / 2 kosa na leto |
|  | 0647 Povezovalna cev za inhalator / 2 kosa na leto |
| 0614 Inhalator s funkcijo upora proti pozitivnem tlaku z ustnikom | 0644 Maska za inhalator / 1 kos na leto |
|  | 0645 Ustnik za inhalator / 1 kos na leto  |
|  | 0646 Razpršilna posodica za inhalator /2 kosa na leto |
|  | 0647 Povezovalna cev za inhalator/ 2 kosa na leto |
| 0641 Inhalator za prilagodljivo dovajanje razpršil | 0644 Maska za inhalator / 1 kos na leto  |
|  | 0645 Ustnik za inhalator / 1 kos na leto |
|  | 0648 Posodica z razpršilno membrano za inhalator / 2 kosa na leto  |
|  | 0649 Razpršilna membrana za inhalator / 1 kos na leto |
|  | 0650 Povezovalni kabel za inhalator / 1 kos na leto |

* Ob predpisovanju inhalatorjev napotni zdravnik posebej ne predpisuje navedenih potrošnih materialov, ker so ti že priloženi inhalatorju. Te potrošne materiale zavarovane osebe potem v nadaljevanju uveljavljajo neposredno pri dobavitelju v okviru ponovne izdaje (povsem brez naročilnice).
* Napotni zdravnik potrošni material za inhalator predpiše le, če sprememba zdravstvenega stanja zavarovane osebe narekuje predčasni predpis potrošnih materialov za inhalator, v tem primeru lahko naročilnico izda tudi osebni zdravnik.
* Ponovna izdaja potrošnih materialov za inhalator bo v infromacijskem sistemu ZZZS vzpostavljena predvidoma 1. 5. 2023, do takrat Naročilnico za MP za potrošne materiale za inhalator lahko izda osebni ali napotni zdravniku.
* *Filter na izdihu za inhalator* (šifra 0642) in *Nastavek za filter na izdihu za inhalator* (šifra 0643) sta nova MP, ki se uporabljata kot potrošni material pri uporabi inhalatorja. Predpišeta se na naročilnico tudi v primeru predpisa inhalatorja. Predpišeta se v primeru naslednjega zdravstvenega stanja in drugih pogojev »*Zavarovana oseba, ki ji je predpisan antibiotik za aplikacijo v obliki inhalacij in uporablja inhalator za prilagodljivo odmerjanje razpršil ali inhalator s funkcijo upora pri izdihu*.«. Zavarovana oseba je upravičena do največ 180 kosov za 90 dni *Filtra na izdihu za inhalator* in do 1 kosa na leto *Nastavka za filter na izdihu za inhalator*. Tako kot inhalator tudi ta dva MP predpiše napotni zdravnik.
	1. Nova MP sta *Raztopina 3 % natrijevega klorida za inhaliranje, po 4 - 5 ml* (šifra 0652) in *Raztopina 6 % natrijevega klorida za inhaliranje, po 4 - 5 ml* (šifra 0653), ki se lahko predpišeta v primeru naslednjega zdravstvenega stanja in drugih pogojev: »*Zavarovana oseba s cistično fibrozo ali cistični fibrozi sorodnim stanjem, ki potrebuje hidracijo s hipertonično raztopino za odstranjevanje sluzi iz dihalnih poti.*« Skupaj se lahko predpišeta največ 2 kosa navedneih raztopin na dan. Predpiše jo lahko osebni zdravnik tudi na obnovljivo naročilnico.
	2. Spremenjena je doba trajanja zaS*enzorje za pulzni oksimeter za lepljenje na kožo* (šifra 0634)

tako, da se lahko za največ 90 dni predpiše največ 18 kosov.

1. **Ortozi za koleno štiritočkovni**

Spreminjata se naziv ter zdravstveno stanje in pogoji predpisovanja za *Ortozi za koleno – štiritočkovni, brez možnosti nastavitve kota fleksije (leva in desna),* ki se po novem imenujeta *Ortoza za koleno štiritočkovna (leva in desna)* (šifri 0359 in 0360)*,* zdravstveno stanje in pogoji predpisovanja se po novem glasijo »*Klinično evidentna nestabilnost kolena zaradi lezije najmanj dveh ligamentov. KEFP¹ po nepravilno zaraslem zlomu – impresijski frakturi platoja tibije. Tumorski proces v predelu kolena. KEFP¹ po obsežni sinoviektomiji*.« *KEFP¹ je klinično evidentna funkcionalna prizadetost*. *Ortozi za koleno štiritočkovni* sta še naprej razvrščeni med zahtevnejše MP, o upravičenosti katerih na predlog napotnega zdravnika odloča imenovani zdravnik ZZZS.

1. **Vakuumske opornice za zdravljenje rane na stopalu**

Spreminja se režim preskrbe z *Vakuumsko opornico za zdravljenje rane na stopalu*, ki jo bo zavarovana oseba po novem prejela v last in ne več v izposojo. Že do uveljavitve spremembe so zavarovane osebe to vrsto MP dejansko prejele v last, dobavitelju ga vrnejo predvsem iz razloga ekološkega recikliranja. Posledično se spreminja doba trajanja *Vakuumske opornice za zdravljenje rane na stopalu* na najmanj eno leto. *Vakuumske opornice za zdravljenje rane na stopalu* še naprej predpisujejo poimensko pooblaščeni napotni zdravniki.

1. **Izključevanje teleskopskih očal in korekcijskih očal ter spremembe pri lupi**
* Umika se medsebojno izključevanje teleskopskih in korekcijskih očal.
* Spreminja se naziv MP *Povečevalno steklo - lupa 2 - 3 x povečava* (šifra 1947), ki je po novem *Povečevalno steklo - lupa* (šifra 1947). Spreminja se doba trajanja za Povečevalno steklo – lupo, ki je po novem za zavarovane osebe, mlajše od 15 let, eno leto, za zavarovane osebe, stare vsaj 15 let, pa ostane 3 leta.
1. **Predpis MP ob odpustu iz bolnišnice**
* Napotni zdravnik, ki zavarovano osebo odpušča iz bolnišničnega zdravljenja, ji ob odpustu predpiše MP, ki jih uvaja na novo in MP, ki jih zavarovana oseba stalno prejema (ne le zdravil in živil na recept, kot je veljalo doslej).
* Napotni zdravnik, ki odpušča zavarovano osebo iz bolnišničnega zdravljenja, ob odpustu posreduje osebnemu zdravniku pisno poročilo, ki vsebuje podatke o diagnozi, zdravljenju in zdravstveni negi, opis kliničnega statusa zavarovane osebe ob odpustu ter navodila za nadaljnje zdravljenje in ravnanje, vključno s potrebnimi MP, zdravili in živili.

# **Drugo – objava navodil za izvajanje navedenih sprememb**

1. **Spremembe in dopolnitve šifrantov in testna verzija on-line bodo** objavljeni oz. na razpolago predvidoma do 15. 2. 2023
2. **Tehnično navodilo za On-line sistem**, bodo v delu, ki se nanaša na MP, dopolnjeno v povezavi s spremembami, ki jih ZZZS načrtuje 1. 5. 2023

2. **V zvezi z Novelo Pravil in novelo Sklepa o ZS se dopolnijo:**

* Šifranti vrst MP ZZZS, **pomembno za vse SW hiše**, [ZZZS - Šifranti](https://partner.zzzs.si/wps/portal/portali/aizv/sifranti)
* Seznam s šifrantom, zdravstvenimi stanji in drugimi pogoji, pooblastili, postopki, cenovnimi standardi, [ZZZS - Seznami in zbirke za medicinske pripomočke](https://partner.zzzs.si/wps/portal/portali/aizv/medicinski_pripomocki/predpisovanje/seznami_in_zbirke_za_mp/%21ut/p/z1/04_Sj9CPykssy0xPLMnMz0vMAfIjo8ziTQxdPd2N_Q08_c29TAwcHf3DHMN8gw39LUz1C7IdFQFHRA67/)
* Sklep o vrstah MP, zdravstvenih stanjih in drugih pogojih za upravičenost na obnovljivo naročilnico, [Vsa gradiva - Zavod za zdravstveno zavarovanje Slovenije (zzzs.si)](https://www.zzzs.si/zzzs-api/e-gradiva/vsa-gradiva/?vrsta=BR39YG226&cHash=5f4a5a05a80acdc92f131e53fe711160)
* Sklep o določitvi seznama pooblaščenih zdravnikov za predpisovanje MP, [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=E8C27AD99A9C6F8CC1258329002D724B)
* Seznam zahtevnejših medicinskih pripomočkov [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=27B6FC31F2D30CF9C12581C200441957)
* Sklep o določitvi cenovnih standardov MP iz OZZ, [Vsa gradiva - Zavod za zdravstveno zavarovanje Slovenije (zzzs.si)](https://www.zzzs.si/zzzs-api/e-gradiva/vsa-gradiva/?vrsta=BR39YG226&cHash=5f4a5a05a80acdc92f131e53fe711160)
* Sklep o določitvi seznama medicinskih pripomočkov, pri katerih lahko izbrani osebni zdravnik prenese pooblastilo za predpisovanje na druge zdravstvene delavce, [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=025200E09CC1A457C12588A900340AFA)
* Tehnično navodilo za On-line sistem, [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=2D0677D06D32F618C1257C92002763DF)
* Navodilo o beleženju in obračunavanju zdravstvenih storitev in izdanih materialov, [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=8B39572A03527FECC12585A0002C4D20)
* Tehnično navodilo za pripravo in elektronsko izmenjevanje podatkov obračuna zdravstvenih storitev in izdanih materialov, [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=D680A6E802C175FFC1257C9F0047174E)
* Vsebinska in tehnična navodila za računalniško izmenjevanje podatkov o pripomočkih (artiklih), ki se zagotavljajo v skladu s pogodbi o izdaji (izposoji), servisiranju in vzdrževanju medicinskih pripomočkov, [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=714F6B0292EB572EC1257D8D002C1984)
* Šifranti in moduli za vnos novih artiklov dobaviteljev, [Podrobnosti - Zavod za zdravstveno zavarovanje Slovenije (zzzs.si)](https://www.zzzs.si/?id=126&detail=08365D5741AC0693C1257D8F004AB2BB)
1. **OSTALE PRAVICE IZ OBVEZNEGA ZDRAVSTVENEGA ZAVAROVANJA**

**1. Zdravstvene storitve, ki niso pravica iz OZZ (25. člen Pravil)**

25. člen pravil določa storitve in povračilo prevoznih stroškov, ki niso pravica iz OZZ. Z novelo pravil se spreminja opredelitev storitev estetskih posegov, ki niso pravica iz OZZ (1. točka), in storitev, ki so povezane z iztreznitvijo ob akutnem alkoholnem opoju, ki niso pravica iz OZZ (2. točka).

Do sedaj je bilo v 1. točki 25. člena določeno, da med pravice OZZ ne sodijo storitve estetskih posegov zaradi bolezni ali poškodb, ki niso potrebne za odpravo funkcionalne prizadetosti organa, na katerem se poseg opravlja, razen če je poseg del zdravljenja po bolezni ali poškodbi. Po novem je ta dikcija nekoliko razširjena tako, da med pravice iz OZZ sodi tudi poseg na drugem organu (dojkah), ki odpravlja posledično funkcionalno prizadetost drugega organa (hrbtenice). Merilo je izvid področnega specialista, v navedenem primeru hrbtenice je to ortoped, ki oceni njeno obremenitev, težave pacientke in predvidene dolgoročne posledice (okvaro vretenc, ki jo želimo preprečiti).

Veljavna 2. točka 25. člena pravil določa, da med pravice iz OZZ ne sodijo storitve, ki so povezane z iztreznitvijo ob akutnem alkoholnem opoju. Zaradi večje jasnosti je po novem določeno, da gre za ambulantne storitve, ki so v okviru 24 urne nujne medicinske pomoči povezane z iztreznitvijo ob akutnem alkoholnem opoju. Glede na dokumentacijo, pregledano pri izvajanju zavarovalniške medicine, se namreč storitve, ki se izvajajo ob akutnem alkoholnem opoju za preprečevanje življenjske ogroženosti, izvedejo v prvih 24 urah po stiku z nujno medicinsko pomočjo. V tem času akutni alkoholni opoj praviloma izzveni oziroma so zavarovane osebe izven nevarnosti za življenjsko ogroženost. Take storitve nujne medicinske pomoči so na primer ukrepi ob bruhanju, preprečevanje poglabljanja opoja ali zastrupitve z izpiranjem vsebine želodca (odstranitvijo alkohola, ki še ni prešel v kri). Hospitalna obravnava je praviloma posledica kasnih sprememb prekomernega uživanja alkohola, ki se uvrščajo med bolezni, ali dodatnih poškodb zaradi na primer padcev in se v skladu z obračunskimi pravili obračuna v deležu OZZ.

**2. Pravica do bolnišničnega zdravljenja (195. člen)**

Določba 195. člena je spremenjena zaradi večje jasnosti. Spremembe in dopolnitve tega člena so na kratko navedene v točki 12. Okrožnice. Bi pa radi poudarili, da so v spremenjenem drugem odstavku tega člena natančno določene obvezne sestavine pisnega poročila, ki ga napotni zdravnik, ki zavarovano osebo odpusti iz bolnišničnega zdravljenja, ob odpustu posreduje tudi njenemu osebnemu zdravniku. Tako so po novem obvezne sestavine tega poročila podatki o diagnozi, zdravljenju in zdravstveni negi ter navodila za nadaljnje zdravljenje in ravnanje, vključno s potrebnimi medicinskimi pripomočki, zdravili in živili. Obvezna sestavina pisnega poročila niso več »druga strokovno utemeljena mnenja, za katera je prosil osebni zdravnik«, za katera osebni zdravniki tudi sicer praktično ne zaprošajo.

Prav tako ni več obvezna sestavina mnenje napotnega zdravnika glede zavarovančeve nezmožnosti za delo, saj ta ni pristojen za ugotavljanje zavarovančeve nezmožnosti za delo. Utemeljenost zavarovančeve začasne zadržanosti od dela ugotavlja njegov osebni zdravnik, v primeru nege ali spremstva otroka osebni otroški zdravnik, po določenem obdobju pa imenovani zdravnika oziroma zdravstvena komisija. Tako osebni zdravnik kot tudi imenovani zdravnik in zdravstvena komisija svojo ugotovitev glede zavarovančeve zadržanosti od dela sprejmejo na podlagi ugotovljenega dejanskega (zdravstvenega) stanja, ki izhaja iz zdravstvene dokumentacije ter upoštevaje delo, ki ga zavarovanec opravlja. Zato je pomembno, da je iz pisnega poročila napotnega zdravnika razvidno zdravstveno stanje zavarovanca ob odpustu iz bolnišničnega zdravljenja, ki bo zdravnikom, pristojnim za ugotavljanje začasne zadržanosti od dela, zadostna podlaga za njihovo odločitev. Zato je na novo določena obveznost napotnega zdravnika, da v pisnem poročilu glede na svoje pristojnosti navede opis kliničnega statusa zavarovane osebe ob njenem odpustu.

**3. Pregled zavarovane osebe pri imenovanem zdravniku/zdravstveni komisiji (254. a člen)**

Imenovani zdravnik in zdravstvena komisija pri odločanju o zadevah iz svoje pristojnosti (»bolniški stalež«, zdraviliško zdravljenje, nekateri MP) upoštevajo zdravstveno in drugo dokumentacijo, lahko pa opravijo tudi pregled zavarovane osebe. Do sedaj je bil pregled obvezen, če ga je zahtevala zavarovana oseba. Pregled zavarovane osebe opravita po svoji presoji ali na njeno zahtevo. Pri tem se je v praksi izkazalo, da zavarovane osebe zahtevajo pregled pri imenovanem zdravniku ali zdravstveni komisiji tudi v primerih, ko pregled ne pripomore k (drugačni) rešitvi konkretne zadeve.

Zato se z novim 254. a členom pravil določene izjeme od obvezne izvedbe pregleda, ki ga zahteva zavarovana oseba (npr. če ni pravne podlage za odobritev začasne zadržanosti od dela ali za priznanje pravice do zdraviliškega zdravljenja ali pravice do MP, ali če je bil pregled pri predhodnem odločanju o pravici do zdraviliškega zdravljenja ali podaljšanju začasne zadržanosti od dela že izveden, iz razpoložljive zdravstvene dokumentacije pa ne izhaja, da se je zdravstveno stanje zavarovane osebe od izvedbe tega pregleda bistveno spremenilo). Pregled bi v teh primerih imel za posledico podaljšanje postopka odločanja o zadevah iz 81. člena ZZVZZ, in sočasno nepotrebno dodatno administrativno breme za imenovanega zdravnika, zdravstveno komisijo in same zavarovance osebe.

Lepo pozdravljeni.

Pripravili:

Alenka Franko Hren

Radmila Ilić

 mag. Ana Vodičar

 vodja-direktorica področja I

 področje za odločanje o pravicah

 in za medicinske pripomočke

Priloge:

* Priloga 1 – MP pri inkontinenci
* Priloga 2 – Seznam MP, ki so predmet izposoje in se medsebojno izključujejo

V vednost:

* OE ZZZS